Առաջնորդ Սրբազանը ձայնակցեցաւ Տիար Պօղիկեանի այն մատնանշումին, որ Գ. Պետիկեան մտաւորականի կարգապահութեան հաւատարիմ մշակ մըն է, «որովհետեւ առանց կարգապահութեան՝ կարգ ու կանոն կը կորսուին»։ Ան գնահատանք արձանագրեց Տիկին Ղազարեան-Մելքոնեանի ներկայացման համար, եւ կանգ առաւ հատորին այն արժանիքին վրայ, որ անիկա երախտիքի արտայայտութիւն մըն է Հալէպին ու անոր ազգային հաստատութեանց ու ստորոգելիներուն նկատմամբ, յիշատակեց, որ երջանկայիշատակ Զարեհ Ա. Կաթողիկոսը եղած է Ճեմարանի հիմադիրներէն, ապա նաեւ նկատեց, որ այս երեկոն բոլորին ուղղուած հրաւէր է լաւատեսութեան ու Հալէպի վերականգնումին կապուած յոյսերուն հզօրացման իմաստով, եւ հատորէն մէջբերում մը կատարելով՝ արձագանգ եղաւ հեղինակի այն համոզումին, որ Հալէպի տագնապը վերջ պիտի գտնէ ու գաղութը պիտի վերականգնի։ Ան յայտնեց, որ այս օրերուն, Հալէպի Թեմի Առաջնորդ Գերշ. Տ. Շահան Արք. Սարգիսեան Վեհափառ Հայրապետին ներկայացուցած է Հալէպի վերաշինութեան ամբողջական ծրագիրը, ապացուցելով, որ Հալէպը կը կանգնի յարութեան սեմին։ Ան իր խօսքը եզրափակեց մաղթելով, որ այս գիրքը նոր խթան մը ըլլայ մեր ազգային ու հոգեւոր հարստութեանց պահպանման եւ ուռճացման, եւ օրհնեց վաստակը հեղինակին։ Հանդիսութիւնը վերջ գտաւ Առաջնորդ Սրբազանին «Պահպանիչ»ով եւ Զարեհ Վեհափառի այնքան սիրած «Կիլիկիա»ին երգեցողութեամբ։ Այնուհետեւ, ներկաները վայելեցին կոկիկ հիւրասիրութիւն մը կազմակերպուած Լոս Անճելըսի Ճեմարանականներու ընկերակցութեան կողմէ, իսկ հեղինակը մակագրեց հատորէն օրինակներ։